فقہی مذاہب‘ اور اسلامی بینکاری

دور حاضر میں بینک کی اہمیت‘ افادیت اور ضرورت سے کسی شخص کو انکار نہیں ہے۔ موجودہ دور میں بینک عالمی اور قومی سطح کے علاوہ ذاتی زندگی کی حاجت ہوگئی ہے۔ انہیں سب چیزوں کو مد نظر رکھتے ہوئے علمائے کرام اور اسلام کے ماہرین معاشیات نے اسلامی بینکاری کا خاکہ پیش کیا۔ اسلامی بینکاری کی ضرورت اس وجہ سے پڑی کہ عالمی سطح پر جتنے بھی غیر اسلامی بینک تھے سب کی مصنوعات و خدمات (Product & Services)کا دار و مدار سودی نظام پر تھا۔ فقہائے کرام نے مسلمانوں کو سودی نظام سے محفوظ رکھنے کیلئے سودی بینکاری کا متبادل اسلامی بینکاری کو پیش کیا۔

اسلامی بینکاری رفتہ رفتہ اپنی ترقی کی راہ پر گامزن ہے۔ پھر بھی اس کے راستہ میں بعض چیزیں رکاوٹ بن رہی ہیں۔ اسلامی بینکاری دور حاضر میں بہت سی مشکلات کا سامنا کر رہی ہے۔ اگر ہندوستان کی بات کریں تو ریزرو بینک آف انڈیا(RBI) نے اسلامی بینکاری کے نظام کو نافذ کرنے سے روک دیا جس کے بہت سارے وجوہات تھے۔ اس میں سے ایک بڑی وجہ یہ تھی کہ ہندوستان ایک سیکولر ملک ہے یہاں مذہب کے نام پر بینک قائم کرنے کی اجازت نہیں دی جاسکتی کیونکہ اگر اجازت دی گئی تو ہر مذہب والے اس کا مطالبہ کریں گے۔ خیر یہ تو ہندوستان کی بات تھی لکن اسلامی ملکوں میں جہاں اسلامی حکومت ہے وہاں اسلامی بینکاری کی ترقی کی راہ میں فقہی مذاہب (حنفی‘ شافعی‘ مالکی‘ حنبلی) رکاوٹ بنتی کھائی دے رہی ہے۔ زیر نظر مضمون میں اسی رکاوٹ کو لیکر کے بحث کی گئی ہے۔

یہ بات کسی سے پوشیدہ نہیں ہے کہ مذہب اسلام میں عام طور پر چار فقہی مذاہب (حنفی‘ شافعی‘ مالکی‘ حنبلی) کا رواج ہے اور ہمارا عقیدہ ہے کہ چاروں مذاہب حق پر ہیں ارو چاروں راستے جنت میں لیکر جانے والے ہیں۔ ان چاروں مذاہب کا جس طرح عبادات میں امتلاف ہے اسی طرح معاملات میں بھی ہے۔ در اصل یہ اختلاف اصولی نہیں ہے بلکہ فروعی ہے کیونکہ تمام ائمہ مذاہب کیلئے مسائل استنباط کرنے کا مرجع و ماخذ قرآن و حدیث ہے۔ آئیے ذرا اس کو ایک مثال کے ذریعہ سے سمجھتے ہیں۔

چاروں مذاہب کے نزدیک سود حرام ہے اس پر سب کا اتفاق ہے۔ سب کی دلیل خدا تبارک و تعالی کا قول (أحل اللہ البیع و حرم الربا)۔ لیکن سود حرام ہونے کی علتیں ہر مذہب کے پاس الگ الگ ہے۔ احناف کے نزدیک حرام کی علت قدر مع الجنس ہے۔ مالکیہ کے نزدیک حرام ہونے کی علت قوت اور ادخار ہے جبکہ شافعیہ کے نزدیک سونا چاندی میں ثمنیت ہے اور باقی چیزوں میں طعم ہے یعنی وہ چیز کھانے کے لائق ہو۔ اور حنبلی مذہب کی مشہور روایت میں حرام ہونے کی علات قدر مع الجنس (حنفی مذہب کے جیسا)۔ ایک اور روایت شافعی مذہب کے مطابق ہے۔ 

اب اگر کوئی شخص انڈا‘ کیلا یا سنترا (معدودات) عدد کے حساب سے کمی بیشی کے ساتھ دوسرے کو دے رہا ہے تو احناف کے نزدیک سود نہیں ہوگا جبکہ باقی تینوں مذاہب میں سود ہوگا کیونکہ وہ سب مطعومات اور قوت و ادخار میں سے ہے۔

اب مذکورہ بالا مثال کو مد نظر رکھتے ہوئے ذرا غور فرمائیے کہ اگر اسلامی بینک اپنی مصنوعات و خدمات کے لحاظ سے کسی ایک مذہب کے مطابق جائز ہوگا تو باقی مذاہب کے مطابق ناجائز ہوگا اور کچھ چیزیں باقی مذاہب میں جائز ہوں گی تو وہی چیزیں دیگر مذاہب میں ناجائز ہوں گی۔ اسی وجہ سے بعض علمائے کرام نے اس کا مجوزہ حل الانتقال بین المذاہب پیش کیا ہے۔ چونکہ بینک اپنی اہم خدمات عالمی سطح پر انجام دیتی ہے اس وجہ سے ایک ہی مذہب کے مطابق تمام مسئلوں کا حل ڈھونڈنا مشکل ہے۔ کیونکہ ایک ہی ملک میں کبھی چاروں مذاہب کے پیروکار ہوں گے اور تمام مذاہب کے فقہائے کرام اپنے اپنے مذہب کے مطابق بینک کی مصنوعات و خدمات کو پرکھیں گے تو بعض کے نزدیک جائز ہوگا تو بعض کے نزدیک ناجائز۔

دور حاضر میں اسلامی بینک کا نظام عام طور سے مضاربہ‘ مشارکہ اور مرابحہ کے اصولوں پر مبنی ہے۔ اس میں بھی بعض طریقے ایسے ہیں جو کہ بعض کے نزدیک صحیح ہے تو دوسروں کے نزدیک درست نہیں ہے۔ علماء کرام جب احکام شریعت کی تشریحات میں اختلاف کرتے ہیں تو اس سے عامۃ الناس میں اسلامی بینکاری کے نظام کو لیکر شکوک و شبہات پیدا ہوتے ہیں۔ جس سے لوگوں کے ذہن میں یہ خیال پیدا ہوتا ہے کہ اسلام کے شرعی احکام دور حاضر کے تقاضوں کو پورا کرنے سے عاجز و قاصر ہیں۔ اور ساتھ یہ فکر بھی پیدا ہوتی ہے کہ علماء کرام نے اسلامی بینکاری کے کن کن چیزوں کو جائز قرار دیئے ہیں اور کن کن چیزوں کو ناجائز ٹھہرائے ہیں‘ ان سب وجوہات کے بنا پر لوگوں میں اسلامی بینکاری کو لیکر کے ابہام پیدا ہوجاتا ہے۔ اسلامی بینکاری کے راستہ میں مذاہب اربعہ کے حائل ہونے کا واحد حل الانتقال بین المذاہب ہے۔ البتہ مذاہب اربعہ کے فقہائے کرام نے اسلامی بینکاری کے جن جن مصنوعات و خدمات کو جائز قرار دیا ہے اس کو ہمیشہ کیلئے جائز قرار دینا چاہئے۔ ایسا نہ ہو کہ اسلامی بینک کا یہ طریقہ فلاں مذہب کے مطابق نہیں ہے اس لئے اس کے استعمال سے پرہیز کرنا چاہئے درست نہیں ہے۔ اس پر کوئی یہ اعتراض وارد نہ کرے کہ یہ تو تلفیق بین المذاہب ای ھوی النفس کی پیروی ہوگی جو کہ شریعت میں جائز نہیں ہے۔ چونکہ پوری زندگی ایک ہی مذہب کی پیروی کرنا لازم نہیں ہے۔

امام قرافی اپنی کتاب میں فرماتے ہیں کہ ”إنعقد الاجماع علی أن من أسلم فلہ أن یقلد من شاء من العلماء بغیر حجر‘ و أجمع الصحابۃ رضوان اللہ علیہم علی أن من استفتی أبابکر و عمر أو قلدہما‘ فلہ أن یستفتی أبا ھریرۃ و معاذ بن جبل و غیرھما و یعمل بقولھم من غیر نکیر۔(اس پر اجماع ہے کہ جو شخص بھی اسلام قبول کرتا ہے اس کو چاہئے کہ بغیر کوئی پابندی کے کسی بہی علماء کی تقلید کرے۔ اسی طرح صحابۂ کرام میں بھی اس بات پر اتفاق ہے کہ جو حضرت ابوبکر و عمر سے استفتاء کیا ہو یا ان کی تقلید کرتا ہو اس کو یہ اختیار ہے کہ وہ حضرت ابو ھریرہ اور معاذ بن جبل رضی اللہ عنہم کی تقلید کر سکتا ہے اور ان کے قول پر عمل کرسکتا ہے۔ 

الانتقال بین المذاہب کی وضاحت کرتے ہوئے محقق علی الاطلاق امام کمال الدین بن الہمام اپنی شاہ کار تصنیف ”التحریر في أصول الفقہ“ میں رقم طراز ہیں: 

لا یرجع المقلد فیما قلد فیہ: أي عمل بہ اتفاقا‘ و ھل یقلد غیر في غیرہ؟ المختار نعم للقطع بأنہم کانوا یستفتون مرۃ واحدا و مرۃ غیرہ غیر ملتزمین مفتیا واحدا فلو التزم مذہبا معینا کأبي حنیفۃ أو الشافعي فقیل: یلزم و قیل: لا‘ و قیل کمن لم یلتزم إن عمل بحکم تقلییدا لا یرجع عنہ و في غیرہ لہ تقلید غیرہ وہو الغلب علی الظن لعدم ما یوجبہ شرعا‘ و یتخرج منہ جواز اتباع رخص المذاہب و لا یمنع منہ مانع شرعي إذ للإنسان أن یسلک الأخف علیہ إذا کان لہ إلیہ سبیل بأن لم یکن عمل بأخر فیہ و کان ﷺ یحب ما خفف علیہم(التحریر في أصول الفقہ)۔ (اس اقتباس کا ماحصل یہ ہے کہ ایک مذہب کا مقلد ہونے کے بعد کسی دوسرے مذہب میں منتقل ہونے میں کوئی حرج نہیں ہے)۔

امام حلبی محقق علی الاطلاق کی مذکورہ کتاب کی شرح کرتے ہوئے لکھتے ہیں کہ: 

(وقیل لا) یلزم‘ وہو الأصح کما في الرافعي و غیرہ‘ لأن التزمہ غیر ملزم إذ لا واجب إلا ما أوجبہ اللہ و رسولہ ﷺ و لم یوجب اللہ و لا رسولہ علی أحد من الناس أن یتمذہب بمذہب رجل من الأمۃ فیقلد في دینہ في کل ما یأتي و یذر دون غیرہ۔

یعنی اپنے مذہب کو لازم بگرنا ضروری نہیں‘ اور یہی صحیح ترین مذہب ہے جیسا کہ رافعی وغیرہ نے بیان کیا ہے۔ کیونکہ اس پر کسی ایک مذہب کو لازم پکڑنا ضروری نہیں ہے۔ چونکہ شریعت میں واجب صرف وہی ہے جس کو خدا اور اس کے رسول نے واجب کیا ہو‘ اور اللہ اور اس کے رسول نے کسی پر بھی یہ واجب نہیں کیا ہے کہ وہ امت کسی شخص کے مذہب کو اختیار کرے‘ اپنے دین میں ہر پیش آمدہ مسئلہ میں اس کی پیروی کرے اور اس کے علاوہ سب کو چھوڑ دے۔ اور حاجت کے تقاضے کے مطابق اپنی عملی زندگی کو محدود رکھے۔

مندرجہ بالا تمام تر حقائق و دلائل پر غور کرنے کے بعد یہ کہہ سکتے ہیں کہ اسلامی بینکاری کے نظام کو عالمی سطح پر مقبول بنانے کیلئے الانتقال بین المذاہب کے قاعدہ کو اپنانا چاہئے۔ ورنہ علمائے کرام نے سودی بینک کا جو متبادل (اسلامی بینکاری) پیش کیا ہے وہ جاکے دلدل میں پھنس کرکے دم توڑ دے گی اور پھر آخر کار مسلمان اپنی حاجتوں کو پورا کرنے کیلئے سودی بینک کا استعمال کرے گے۔ اس لئے ضروری ہے کہ چاروں مذاہب کے فقہائے کرام نے اسلامی بینکاری کے نظام میں جن‘ جن چیزوں کو جائز قرار دیا ہے اس پر عمل کیا جائے اور لوگوں کے درمیان اس کی متعلق جو شکوک و شبہات ہیں اس کو دور کیا جائے۔ اور مسلمانوں کے درمیان مین اسلامی بینکاری کی ترغیب بھی دی جائے۔